Diari Oficial de la Generalitat Valenciana


Sumari del DOGV 8534, del 24-04-2019 (2019/4060)

ORDRE 17/2019, de 16 d'abril, de la Conselleria d'Educació, Investigació, Cultura i Esport, per la qual es desenvolupa l'actuació, el funcionament i l'organització de la inspecció d'educació de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2019/04/16/17/dof/vci/html**

### Dades del document

Número de DOGV
:   8534

Data del DOGV
:   24-04-2019

Secció del DOGV
:   I. DISPOSICIONS GENERALS

Número del document
:   2019/4060


Data del document
:   16-04-2019

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Descriptors 

:   * Conselleria d'Educació, Investigació, Cultura i Esport
    * legislació
    * ensenyament públic
    * organització de l'ensenyament
    * personal docent
    * inspecció escolar

ORDRE 17/2019, de 16 d'abril, de la Conselleria d'Educació, Investigació, Cultura i Esport, per la qual es desenvolupa l'actuació, el funcionament i l'organització de la inspecció d'educació de la Comunitat Valenciana. [2019/4060]  
Preàmbul  
Capítol I. Funcions i atribucions  
Article 1. Objecte i àmbit d'aplicació  
Article 2. Funcions i atribucions de la inspecció d'educació  
Capítol II. Organització, planificació i coordinació de la inspecció d'educació  
Secció primera. Organització  
Article 3. Criteris generals d'organització  
Article 4. Inspecció general d'educació  
Article 5. Inspectors i inspectores adscrits a la inspecció general  
Article 6. Inspeccions territorials  
Article 7. Inspector o inspectora cap territorial  
Article 8. Inspector o inspectora secretari territorial  
Article 9. Inspectors i inspectores coordinadors de circumscripció  
  
Article 10. Inspectors i inspectores responsables d'àrea específica de treball  
Article 11. Sistema de gestió de la inspecció d'educació  
Secció segona. Planificació i coordinació de la inspecció d'educació  
  
Article 12. Plans d'actuació  
Article 13. Equips de circumscripció de la inspecció d'educació  
  
Article 14. Zones d'intervenció  
Article 15. Criteris d'adscripció dels inspectors i inspectores d'educació als equips de circumscripció i zones d'intervenció  
Article 16. Àrees específiques de treball  
Article 17. Coordinació de les àrees específiques de treball  
Article 18. Criteris d'adscripció dels inspectors i inspectores d'educació a les àrees específiques de treball  
Capítol III. Funcionament i intervenció en la zona d'inspecció  
  
Secció primera. Funcionament de la inspecció d'educació  
Article 19. Principis d'actuació de la inspecció d'educació  
Article 20. Identificació  
Article 21. Carta de bones pràctiques  
Secció segona. Intervenció i visita d'inspecció  
Article 22. Intervenció en els centres  
Article 23. Visita d'inspecció  
Article 24. Objectius de la visita d'inspecció  
Article 25. Planificació i organització de la visita  
Article 26. Pràctica de la visita  
Secció tercera. Informes, actes i requeriments  
Article 27. Principis generals  
Article 28. Informes d'inspecció  
Article 29. Models d'informe i parts d'aquest  
Article 30. Tramitació d'informes  
Article 31. Actes  
Article 32. Requeriments  
Article 33. Model d'informe d'ofici, acta, requeriment i altres documents de la inspecció d'educació  
Capítol IV. Formació de la inspecció d'educació  
Article 34. Formació i actualització professional dels inspectors i inspectores d'educació  
Article 35. Formació inicial  
Article 36. Formació permanent  
Article 37. Objectius dels plans i les activitats de formació institucional  
Article 38. Continguts dels plans i les activitats de formació institucional  
Capítol V. Avaluació de la inspecció d'educació  
Article 39. Avaluació de la inspecció d'educació  
Capítol VI. Òrgans de participació de la inspecció d'educació  
  
Article 40. Funcionament dels òrgans de participació  
Article 41. Consell General de la inspecció d'educació  
Article 42. Consells territorials de la inspecció d'educació  
Article 43. Comissions territorials de la inspecció d'educació  
Capítol VII. Accés al cos d'inspectors i inspectores d'educació i provisió dels llocs de treball  
Article 44. Accés al cos d'inspectors i inspectores d'educació  
  
Article 45. Inspectors i inspectores d'educació en pràctiques  
Article 46. Provisió de llocs de treball de la inspecció d'educació  
  
Capítol VIII. Condicions de treball de la inspecció d'educació  
Article 47. Horari i jornada de treball de la inspecció d'educació  
  
Article 48. Vacances  
Article 49. Llicències i permisos de la inspecció d'educació  
Article 50. Substitució de personal inspector per situació de baixa laboral  
Disposició addicional única. No-incidència pressupostària  
Disposició transitòria única. Adequació del sistema de gestió de la inspecció d'educació  
Disposició derogatòria única. Derogació normativa anterior  
Disposicions finals  
Disposició final primera. Desenvolupament normatiu  
Disposició final segona. Entrada en vigor  
  
  
PREÀMBUL  
  
La Constitució Espanyola estableix en l'article 27 que els poders públics han d'inspeccionar i homologar el sistema educatiu per a garantir el compliment de les lleis. En el desenvolupament d'aquest precepte constitucional, la Llei orgànica 2/2006, de 3 de maig, d'educació modificada parcialment per la Llei orgànica 8/2013, de 9 de desembre, per a la millora de la qualitat educativa, dedica el títol VII a la inspecció del sistema educatiu.  
En l'article 148 de la llei orgànica d'educació esmentada s'estableix que correspon a les administracions públiques competents ordenar, regular i exercir la inspecció educativa dins del respectiu àmbit territorial, al mateix temps que assenyala que la inspecció educativa s'ha de fer sobre tots els elements i els aspectes del sistema educatiu, a fi d'assegurar el compliment de les lleis, la garantia dels drets i l'observança dels deures dels participants en els processos d'ensenyament i aprenentatge, la millora del sistema i la qualitat i l'equitat de l'ensenyament.  
  
A més, l'article 154 de la llei orgànica fixa que les administracions educatives regularan l'estructura i el funcionament dels òrgans que establisquen per a l'acompliment de la inspecció educativa en els seus respectius àmbits territorials.  
La Llei orgànica 1/2006, de 10 d'abril, de reforma de la Llei orgànica 5/1982, d'1 de juliol, d'Estatut d'Autonomia de la Comunitat Valenciana, estableix que és de competència exclusiva de la Generalitat la regulació i l'administració de l'ensenyament en tota la seua extensió, nivells i graus, modalitats i especialitats, sense perjudici del que disposen la Constitució Espanyola, les lleis orgàniques que la desenvolupen, les facultats exclusives de l'Estat i de l'Alta Inspecció.  
El Decret 80/2017, de 23 de juny, del Consell, pel qual es regula l'actuació, el funcionament i l'organització de la inspecció d'educació de la Comunitat Valenciana, s'ha mostrat com un instrument útil i eficaç per a l'acompliment de les funcions i les atribucions conferides a l'exercici de la inspecció a la Comunitat Valenciana. La rellevància de les funcions i les atribucions que exerceix la inspecció d'educació en els centres docents, els programes i els serveis educatius requereix la concreció i el desenvolupament dels principis que han de fonamentar l'actuació inspectora, dels procediments d'aquesta, així com dels elements i les estructures organitzatives que s'integren en l'organització, el funcionament, la formació i l'avaluació. Així mateix, convé precisar i desenvolupar aspectes determinats sobre els plans d'actuació, la coordinació, la visita d'inspecció, la formació permanent i l'avaluació de la mateixa inspecció d'educació.  
El desenvolupament d'aquesta ordre aspira a aportar més estabilitat i coherència a tota l'organització a fi d'aconseguir que la millora del treball de la inspecció d'educació redunde en l'augment de la qualitat del sistema educatiu no universitari de la Comunitat Valenciana.  
Aquesta ordre s'estructura en huit capítols. El capítol I desenvolupa les funcions i les atribucions de la inspecció d'educació a la Comunitat Valenciana.  
El capítol II tracta l'organització de la inspecció d'educació d'acord amb una estructura jeràrquica que es manifesta a partir dels diferents nivells de responsabilitat i de la seua dependència, tant funcional com orgànica. En l'aplicació d'aquest principi, els inspectors i inspectores d'educació han d'actuar d'acord amb les línies d'actuació prèviament aprovades amb els principis de jerarquia, coordinació, autonomia en l'emissió dels seus informes i propostes, participació, planificació, especialització, professionalitat, treball col·laboratiu i avaluació de resultats.  
  
Quant als plans d'actuació, hem d'assenyalar que són l'eina imprescindible a través de la qual s'impulsa una actuació inspectora que s'inspira en l'actuació coordinada, el treball en equip i la unificació de criteris. Tot això sense perjudici de la planificació d'actuacions que permeta atendre la singularitat i les necessitats específiques de cada un dels àmbits d'intervenció de les inspectores i inspectors.  
  
En el capítol III es desenvolupen preceptes relacionats amb la intervenció de la inspecció en els centres, la visita d'inspecció i la regulació sobre els informes, les actes i els requeriments. En relació amb això convé destacar la visita com un dels mitjans de què es val la inspecció d'educació en el compliment de les múltiples funcions que té conferides. La presència de l'inspector o inspectora d'educació en els centres, els programes i els serveis no només forma part de la seua essència, sinó que s'ha mostrat, a més, absolutament necessària en la millora de la qualitat dels processos d'ensenyament-aprenentatge, l'avaluació de la funció docent i directiva, l'impuls de la innovació i l'autonomia pedagògica i organitzativa dels centres, així com en la resolució de conflictes i conciliar o arbitrar solucions amb la participació dels implicats. Sense perjudici de tot això, la inspecció d'educació no ha de ser aliena a les potencialitats que posa al nostre abast la implantació de l'Administració electrònica i les diverses plataformes digitals. Aquestes han permés establir una relació directa i fluida amb els centres educatius i amb els òrgans directius de la conselleria amb competències en matèria d'educació, realitat que ha de servir com a oportunitat per a incrementar l'eficàcia de la inspecció d'educació, i efectuar les visites d'inspecció que permeten tractar aspectes que tenen una incidència sensible en la millora de la qualitat dels centres, els serveis i els programes i, alhora, relegar les altres el propòsit de les quals siga el mer intercanvi de dades o informació que actualment està disponible a través de les diferents eines digitals.  
  
El capítol IV està destinat a abordar un altre aspecte que resulta absolutament important per a la inspecció d'educació: la formació inicial i permanent. La pluralitat de les funcions que han desenvolupat les inspectores i inspectors, junt amb les atribucions conferides i el seu caràcter d'autoritat en l'exercici del servei públic situen la formació inicial i permanent com un repte fonamental per a tota l'organització.  
  
De manera habitual, l'oferta i la demanda de formació contínua dels inspectors i inspectores d'educació s'ha caracteritzat pel caràcter tècnic en pro d'una actualització que done resposta a les actuacions que ha plantejat l'Administració educativa o el col·lectiu de professionals, com per exemple la participació en l'avaluació de la funció docent i directiva, qüestions de dret administratiu o responsabilitat disciplinària, entre altres. No obstant això, i sense perjudici d'aquestes, en el context socioeducatiu actual resulta necessari abordar i aprofundir també en altres camps específics com la formació en supervisió, el currículum, l'avaluació, la mediació en conflictes o les tècniques específiques d'assessorament, entre altres. Tot això sense oblidar la importància de la formació relacionada amb els reptes als quals s'enfronta la inspecció d'educació del segle XXI com l'educació inclusiva, la multiculturalitat, la implementació d'innovacions, la igualtat o l'ús de les eines digitals. Per això, resulta fonamental el desenvolupament d'un pla estratègic de formació permanent que preveja les singularitats d'aquest cos en matèria de formació.  
En el capítol V s'escomet l'avaluació de la inspecció d'educació. En el si d'una organització que aspira a la millora contínua i a la qualitat no es pot obviar el desenvolupament d'un sistema d'avaluació interna i externa, entesa com un procés d'anàlisi que propicie la millora contínua de l'organització i el funcionament del servei.  
  
La inspecció d'educació té fixat un mecanisme intern d'avaluació, de caràcter periòdic, la instrumentació del qual és l'elaboració d'una memòria anual, amb implicació tant de la inspecció general com de les inspeccions territorials. A través d'aquesta avaluació interna s'emet un informe anual que dona compte del procés d'aplicació i dels resultats dels aspectes més rellevants dels plans d'actuació. Aquesta avaluació dels plans d'actuació de la inspecció (memòria) orienta la pràctica inspectora i emmarca la reflexió sobre els assoliments de la inspecció a aquest efecte de reajustament per a introduir un reordenament de millora dels plans d'actuació que evite les disfuncions trobades. Sense perjudici d'aquesta avaluació, convé destacar que la inspecció d'educació també és un àmbit educatiu en què s'ha d'estendre l'avaluació externa. Una avaluació que ha d'afectar el grau de compliment de les finalitats i de les funcions que té encomanades, ha de permetre conéixer el grau d'aplicació dels diferents plans que regulen l'actuació dels inspectors i inspectores d'educació i ha de ser coherent amb el principi de servei als ciutadans.  
  
En el capítol VI s'exposen els òrgans de participació de la inspecció d'educació previstos en el Decret 80/2017. Aquest decret confereix molta transcendència a l'organització interna i més concretament als procediments i els òrgans de participació dels inspectors i inspectores. Per això, en l'aplicació i el desenvolupament de totes les disposicions que conté aquesta ordre, resulta d'importància vital instrumentalitzar un model d'organització eficaç caracteritzat per la participació dels seus professionals en la gestió diària de les activitats i els serveis orientada a la millora contínua dels seus processos. Tota aquesta organització de la inspecció educativa té unes vies de participació que es materialitzen, fonamentalment, a través del Consell General de la inspecció d'educació, constituït per la caporalia de les inspeccions territorials i presidit per la inspecció general. En l'àmbit provincial, és el Consell Territorial d'inspecció la via de participació, ja que l'integren tots els inspectors i inspectores del servei i el presideix el cap o la cap d'aquest. Així mateix, la participació també es pot fer efectiva a través dels equips de circumscripció i uns altres que recull aquesta ordre.  
  
En els capítols VII i VIII es desenvolupen especificacions sobre l'accés al cos d'inspectors i inspectores d'educació i les seues condicions de treball.  
Considerant tot el que s'exposa anteriorment, i en virtut de les competències que m'atribueix el Decret 7/2015, de 29 de juny, modificat pel Decret 10/2015, de 6 de juliol, del president de la Generalitat, pel qual es determinen les conselleries en què s'organitza l'Administració de la Generalitat, que fa ús de la potestat reglamentària en les matèries pròpies d'aquesta conselleria atorgades en l'article 28.e de la Llei 5/1983, de 30 de desembre, del Consell,  
  
  
  
ORDENE  
  
CAPÍTOL I  
Funcions i atribucions  
  
Article 1. Objecte i àmbit d'aplicació  
L'objecte d'aquesta ordre és desenvolupar el contingut del Decret 80/2017, de 23 de juny, del Consell, pel qual es regula l'actuació, el funcionament i l'organització de la inspecció d'educació de la Comunitat Valenciana.  
  
Article 2. Funcions i atribucions de la inspecció d'educació  
1. Les funcions i les atribucions de la inspecció d'educació de la Comunitat Valenciana són les que estableixen tant el capítol II, del títol VII de la Llei orgànica 2/2006, de 3 de maig, d'educació, com el capítol I del Decret 80/2017.  
2. Sense perjudici de les funcions i les atribucions a què es refereix l'apartat anterior, als inspectors i inspectores d'educació els correspon:  
  
a) Efectuar la qualificació tècnica en l'exercici de les funcions i en el desenvolupament de les actuacions que se'ls encomanen, mitjançant la planificació i l'homologació d'instruments i procediments.  
b) Exercir el dret i el deure al perfeccionament i a l'actualització professional.  
c) Participar en els processos de planificació i coordinació dels plans de treball de la inspecció d'educació, i aportar i debatre les propostes que genere o se li facen arribar a través del Consell Territorial d'inspecció d'educació, dels equips de circumscripció o de les àrees específiques de treball.  
d) Formar part de comissions, juntes, consells i tribunals quan així ho determine la conselleria competent en matèria d'educació a través del nomenament corresponent.  
e) Col·laborar en els processos d'escolarització de l'alumnat, així com en els de planificació docent i l'oferta educativa dels centres docents.  
f) Proposar l'estudi de casos i temes específics necessaris per a la qualitat del servei i el desenvolupament professional.  
g) Ser escoltats, com a integrants dels diferents òrgans col·legiats de la inspecció d'educació.  
h) Assessorar i tutelar els inspectors i inspectores en pràctiques i de nou ingrés en l'exercici provisional de la inspecció.  
i) Elevar els suggeriments i les propostes oportunes, mitjançant el procediment que ha establit la inspecció general, amb vista a la millora en el desenvolupament dels plans de treball i de les actuacions que se li encomanen.  
j) Intervindre en procediments disciplinaris. Els inspectors i inspectores d'educació, en l'exercici de les seues funcions, poden intervindre en els procediments disciplinaris que se'ls assignen, per resolució de l'òrgan competent en la matèria. La instrucció de procediments disciplinaris s'ha d'assignar, amb caràcter general, a un inspector o inspectora de la inspecció territorial en què s'inscriu la persona inculpada. Excepcionalment pot assignar-se la instrucció a un inspector o inspectora d'una altra inspecció territorial.  
k) Participar i/o col·laborar en els processos d'avaluació dels centres. Sense perjudici de les competències dels centres en els processos d'avaluació interna, la inspecció d'educació ha d'impulsar, assessorar i supervisar aquests processos i tindre accés als resultats. Correspon a la inspecció d'educació participar en l'avaluació externa dels centres educatius sostinguts amb fons públics, de conformitat amb el que preveuen els plans generals d'actuació corresponents.  
La inspecció general ha de dissenyar i coordinar els processos. Les inspeccions territorials han d'aplicar aquests processos en els centres educatius i traslladar els resultats als centres avaluats amb orientacions o propostes de millora.  
Correspon també a la inspecció d'educació participar en l'avaluació dels docents en l'exercici de les tasques d'aquests: la funció directiva i la labor professional docent, mitjançant procediments imparcials i coneguts pels interessats.  
L'encarregat d'aquesta avaluació és, preferentment, l'inspector o inspectora responsable del centre o el servei on treballa el docent, excepte decisió motivada de l'inspector o inspectora cap o en els casos d'abstenció o recusació.  
L'avaluació dels docents s'ha de fer sobre els àmbits, les dimensions i els indicadors i d'acord amb els criteris i els procediments que determina l'Administració educativa.  
3. Els inspectors i inspectores d'educació, en l'exercici de les seues funcions, tenen la consideració d'autoritat pública. Com a tal, reben de les direccions dels centres i dels membres de la comunitat educativa i serveis educatius, tant públics com privats, així com del personal funcionari, l'ajuda i la col·laboració necessàries per al desenvolupament de la seua activitat.  
  
  
CAPÍTOL II  
Organització, planificació   
i coordinació de la inspecció d'educació  
  
Secció primera  
Organització  
  
Article 3. Criteris generals d'organització  
1. La inspecció d'educació s'organitza atenent els principis de jerarquia, coordinació i autonomia professional en l'emissió dels seus informes i propostes, participació, planificació, especialització, professionalitat, treball col·laboratiu i avaluació de resultats.  
2. La inspecció d'educació, per al compliment de les seues funcions, ha d'exercir les activitats de caràcter general i les de caràcter especialitzat que normativament es regulen. Així, els inspectors i inspectores d'educació, han de gestionar directament els assumptes relacionats amb els centres, els programes i els serveis que tenen adscrits, participar en els equips, les comissions i els grups de treball que pot constituir la inspecció general o les inspeccions territorials o altres òrgans directius de l'Administració educativa.  
  
Article 4. Inspecció general d'educació  
1. El lloc d'inspector o inspectora general d'educació i les seues funcions les ha d'exercir personal funcionari de carrera del cos d'inspectors i inspectores d'educació, o del cos d'inspectors al servei de l'Administració educativa, amb destinació definitiva a la Comunitat Valenciana amb una experiència mínima de quatre anys com a personal funcionari en algun dels cossos anteriors.  
2. L'inspector o inspectora general d'educació depén directament de la secretaria autonòmica amb competències en matèria d'educació i l'ha de nomenar la persona titular de la conselleria competent en matèria d'educació a proposta de la secretaria autonòmica, mitjançant el procediment de lliure designació.  
3. D'acord amb el que estableixen l'article 9 del Decret 80/2017 i l'article 6 del Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, l'inspector o inspectora general ha de desenvolupar les funcions següents:  
a) Elaborar la proposta del pla d'actuació plurianual i del pla general d'actuació anual de la inspecció d'educació.  
b) Realitzar el seguiment i l'avaluació de totes les actuacions de la inspecció d'educació, d'acord amb el corresponent pla d'actuació plurianual i el pla general d'actuació anual, sense perjudici de les atribucions de la resta d'òrgans en què s'estructura aquesta.  
  
c) Exercir, per delegació de la persona titular de l'òrgan superior amb competències en matèria d'educació que exerceix la superior direcció de la inspecció d'educació de la Comunitat Valenciana i sota la seua autoritat, la direcció de tot el personal adscrit a la inspecció general d'educació.  
d) Elaborar la memòria anual de la inspecció d'educació.  
e) Proposar a la persona titular de l'òrgan superior amb competències en matèria d'educació que exerceix la superior direcció de la inspecció d'educació de la Comunitat Valenciana, el pla de perfeccionament i actualització en l'exercici professional de la inspecció d'educació.  
  
f) Coordinar i realitzar el seguiment de l'actuació de les inspeccions territorials d'educació i elaborar orientacions i instruments per a l'exercici de la inspecció d'educació.  
g) Elevar dictàmens, informes i propostes a la persona titular de l'òrgan superior amb competències en matèria d'educació que exerceix la superior direcció de la inspecció d'educació de la Comunitat Valenciana.  
h) Col·laborar amb els òrgans directius de la conselleria que té assignades les competències en matèria d'educació en la planificació de les actuacions per a les quals es requereix la intervenció de la inspecció d'educació.  
i) Convocar i presidir el Consell General de la inspecció d'educació.  
  
j) Coordinar els plans territorials d'actuació anual de les inspeccions territorials d'educació.  
k) Planificar, supervisar i impulsar la inspecció sobre tots els centres i activitats que integren el sistema educatiu no universitari, tant públics com privats, en l'àmbit de la Comunitat Valenciana.  
l) Regular i potenciar normativament les actuacions de la inspecció d'educació en els centres educatius.  
m) Assegurar el compliment de les lleis, la garantia dels drets i l'observança dels deures de la comunitat educativa en el seu conjunt.  
  
n) Col·laborar en la millora del sistema educatiu i la qualitat de l'ensenyament, en l'àmbit de les seues competències i en els termes que reglamentàriament s'estableixen.  
o) Impulsar i dur a terme l'avaluació, tant interna com externa, dels centres docents no universitaris i col·laborar en l'avaluació diagnòstica en els termes que s'estableixen.  
p) Coordinar, a instàncies dels òrgans competents, la participació de la inspecció d'educació en l'estudi de les necessitats educatives i en la planificació, la coordinació, la gestió i la supervisió dels recursos educatius corresponents.  
q) Qualsevol altra funció que li encomane la persona titular de la conselleria o de l'òrgan superior amb competències en matèria d'educació, que exerceix la superior direcció de la inspecció d'educació.  
  
Article 5. Inspectors i inspectores adscrits a la inspecció general d'educació  
1. D'acord amb el que estableixen els articles 7 i 10 del Decret 80/2017, sota la dependència immediata de l'inspector o inspectora general d'educació s'han de designar inspectors o inspectores adscrits a la inspecció general, en nombre no inferior a tres, que han de dur a terme tasques de coordinació i supervisió, assessorament intern, formació, coordinació del sistema de gestió administrativa i organització de la inspecció d'educació, a més de totes les funcions que s'estableixen reglamentàriament.  
2. Els inspectors o inspectores adscrits a la inspecció general d'educació s'han de nomenar mitjançant una resolució de la persona titular de l'òrgan superior amb competències en matèria d'educació que exerceix la superior direcció de la inspecció d'educació de la Comunitat Valenciana, a proposta de l'inspector o inspectora general.  
3. Els inspectors i inspectores adscrits a la inspecció general d'educació han d'exercir les funcions següents:  
a) Col·laborar amb l'inspector o inspectora general d'educació en l'exercici de les funcions que té assignades.  
b) Col·laborar amb els diferents òrgans directius de la Conselleria d'Educació, Investigació, Cultura i Esport, d'acord amb les directrius establertes per l'inspector o inspectora general.  
c) Participar en l'elaboració de la proposta del pla d'actuació plurianual i del pla general d'actuació anual de la inspecció d'educació.  
  
d) Realitzar les actuacions que els encomane l'inspector o inspectora general.  
e) Elevar informes i estudis d'ofici o a requeriment de l'inspector o inspectora general.  
f) Participar en les comissions, les juntes i els tribunals i intervindre en els procediments disciplinaris quan així ho determinen els òrgans competents de la conselleria amb competències en matèria d'educació.  
  
g) Fer propostes de treball respecte a les actuacions de les àrees específiques i de les agrupacions per equips de treball que determinen els plans generals d'actuació anual de la inspecció d'educació.  
  
h) Col·laborar en el disseny i la realització dels plans de formació i en les activitats de formació que s'estableixen per al perfeccionament i l'actualització dels inspectors i inspectores d'educació.  
  
i) Participar en les reunions del Consell General de la inspecció d'educació.  
j) Col·laborar amb les inspeccions territorials d'educació en tot allò en què siguen requerits, prèvia autorització de l'inspector o inspectora general.  
k) Qualsevol altra que els puga delegar l'inspector o inspectora general.  
  
Article 6. Inspeccions territorials  
1. L'article 11 del Decret 80/2017 estableix que en cada inspecció territorial d'educació, a més de l'inspector cap o inspectora cap, hi ha un inspector o inspectora secretari, i un nombre d'inspectors i inspectores coordinadors determinats en funció de les característiques de cada inspecció territorial que procure la paritat de gènere.  
  
2. Així mateix, en cada inspecció territorial es poden constituir àrees específiques de treball que estan, amb caràcter general, sota la responsabilitat d'un inspector o inspectora coordinador de circumscripció.  
  
  
Article 7. Inspector o inspectora cap territorial  
1. D'acord amb el que estableix l'article 12 del Decret 80/2017, l'inspector o inspectora cap territorial ha d'exercir les funcions següents:  
  
a) Dirigir l'elaboració del pla territorial d'actuació anual d'acord amb el pla general d'actuació anual de la inspecció d'educació.  
  
b) Dirigir, coordinar, orientar i assessorar l'actuació dels diferents equips de la inspecció, d'acord amb el pla territorial d'actuació anual.  
  
c) Convocar les reunions dels inspectors i inspectores de la inspecció territorial d'educació.  
d) Convocar i presidir el Consell Territorial d'inspecció.  
e) Proposar les zones d'intervenció i les circumscripcions a la persona titular de l'òrgan al qual estan adscrites orgànicament les inspeccions territorials. Proposar-li, igualment, l'adscripció dels inspectors i inspectores a cada una d'aquestes, d'acord amb els criteris que estableix l'òrgan superior amb competències en matèria d'educació que exerceix la superior direcció de la inspecció d'educació de la Comunitat Valenciana.  
f) Controlar i avaluar la realització del pla territorial.  
g) Elevar informes i propostes als òrgans superiors, així com supervisar i tramitar els que han realitzat els inspectors i inspectores del seu àmbit territorial.  
h) Informar periòdicament l'inspector general o inspectora general, així com la persona titular de la Direcció Territorial, de totes les incidències que es produeixen en el seu àmbit, així com del compliment del pla general d'actuació anual de la inspecció d'educació previst, i elaborar, amb periodicitat anual, una memòria sobre el compliment del pla esmentat.  
i) Proposar a l'inspector general o a la inspectora general, prèvia consulta als diferents inspectors i inspectores, activitats de perfeccionament per als components de la inspecció territorial i qualsevol tipus de mesures que poden redundar en l'eficàcia de la funció inspectora.  
  
j) Constituir grups de treball d'inspectors i d'inspectores per a desenvolupar el pla territorial d'actuació anual.  
k) Les funcions que li atribueixen les disposicions vigents.  
2. L'Inspector o inspectora cap territorial ha de designar d'entre els inspectors i inspectores coordinadors un d'ells perquè el o la substituïsca en casos d'absència o malaltia.  
  
Article 8. Inspector o inspectora secretari territorial  
L'inspector o inspectora secretari ha d'exercir les funcions següents:  
  
a) Seguiment dels procediments administratius i els terminis de lliurament d'informes i documents.  
b) Supervisió i lliurament dels documents i els informes rebuts per al tràmit reglamentari d'aquests.  
c) Trasllat al personal de la inspecció territorial d'educació de les instruccions i les circulars emanades dels òrgans directius de la conselleria competent en matèria d'educació i de les disposicions legals d'interés publicades en butlletins, diaris i altres publicacions oficials.  
  
d) Preparació de respostes i resolucions per a la signatura de l'inspector cap o inspectora cap territorial i, si escau, de la persona titular de l'òrgan a què està adscrita orgànicament la inspecció territorial.  
  
e) Supervisió i control de les bases de dades i models d'informes en relació estreta amb l'inspector cap o inspectora cap territorial.  
  
f) Custòdia dels arxius i els fitxers, amb els expedients de tots els centres de la província, en què es conserven els informes i les actuacions que han realitzat els inspectors i inspectores corresponents.  
  
g) Anàlisi del nivell de compliment dels objectius previstos en el pla territorial d'actuació anual de la inspecció d'educació.  
h) Organització i supervisió del funcionament de la unitat administrativa assignada a la inspecció territorial d'educació.  
i) Formar part dels equips territorials de gestió informàtica.  
j) Supervisar els informes realitzats i les actuacions que han desenvolupat els inspectors i inspectores d'educació i proposar les esmenes corresponents.  
k) Totes les que li encomana la inspecció general d'educació, la persona titular de l'òrgan a què estan adscrites les inspeccions territorials, així com l'inspector o inspectora cap territorial dins de les seues competències.  
  
Article 9. Inspectors i inspectores coordinadors de circumscripció  
1. Els inspectors o inspectores coordinadors han d'exercir les funcions següents:  
a) Organitzar el treball i coordinar les actuacions que han de desenvolupar-se en la circumscripció d'inspecció corresponent per al millor compliment dels plans de treball establits i per al desenvolupament professional de cada un dels seus membres.  
b) Col·laborar en l'elaboració del pla territorial d'actuació anual.  
  
c) Realitzar el seguiment del desenvolupament i de l'aplicació del pla territorial d'actuació anual, que proposa l'adopció de les mesures que promouen pràctiques de qualitat i que incideixen positivament en el seu acompliment.  
d) Traslladar als seus equips d'inspectors i inspectores la informació rebuda i, si escau, les instruccions i les ordres de la inspecció territorial, per a la seua contextualització, planificació i aplicació.  
e) Analitzar la informació que emana dels equips d'inspecció de circumscripció i les propostes realitzades per a la millora en el compliment del pla territorial d'actuació anual i, si escau, traslladar-la a l'inspector o inspectora cap territorial, que alce actes de les reunions que s'han dut a terme.  
f) Programar les activitats previstes en el pla territorial d'actuació anual, per a la contextualització i l'execució d'aquestes pels equips de circumscripció.  
g) Planificar setmanalment el desenvolupament de les actuacions i de les visites corresponents per a l'elevació d'aquestes a l'inspector o inspectora cap territorial.  
h) Supervisar les actuacions dels equips de circumscripció per a millorar-ne la coordinació i l'ajust al que recull el pla territorial d'actuació anual i avaluar-ne el grau d'execució.  
i) Desenvolupar les funcions inherents a l'àrea o les àrees específiques de treball la responsabilitat de les quals els són adscrites, així com la coordinació dels inspectors i inspectores encarregats dels temes que s'insereixen dins d'aquestes àrees.  
j) Totes les que li encomana l'inspector o inspectora cap territorial, dins de les competències que té.  
2. Almenys un dels inspectors o inspectores coordinadors de circumscripció de cada inspecció territorial pot fer les funcions específiques següents:  
a) Coordinar el funcionament de les àrees específiques i els equips d'inspecció i convocar reunions periòdiques i de seguiment amb els responsables d'aquests.  
b) Actualitzar i proposar les actuacions específiques i fer el suport informàtic a la inspecció territorial per a la millora de la gestió del treball organitzatiu i administratiu d'aquesta.  
c) Col·laborar amb la secretaria de la inspecció territorial d'educació en el desenvolupament de les seues funcions.  
d) Coordinar l'elaboració del pla territorial d'actuació anual i la memòria anual.  
e) Totes les que li encomana l'inspector o inspectora cap territorial.  
  
Article 10. Inspectors i inspectores responsables d'àrea específica de treball  
1. El Decret 80/2017, quan es refereix a les àrees específiques i les agrupacions per equips de treball, estableix que al capdavant de cada àrea específica o agrupació per equip de treball ha d'haver-hi un inspector o inspectora responsable.  
Els inspectors i inspectores responsables de les àrees específiques de treball han d'exercir les funcions següents:  
a) Informar i assessorar sobre les actuacions relacionades amb l'àrea o l'agrupació i coordinar aquestes actuacions.  
b) Impulsar i col·laborar en activitats de formació referides als continguts de l'àrea o l'agrupació.  
c) Col·laborar en el disseny, el desenvolupament i l'avaluació de les actuacions relacionades amb l'àrea o l'agrupació.  
d) Elaborar informes, estudis i propostes relacionades amb l'àrea o l'agrupació.  
e) Actualitzar la normativa dels temes assignats a l'àrea o a l'agrupació.  
f) Actualitzar el catàleg d'actuacions de temes relacionats amb l'àrea o l'agrupació assignada.  
g) Assistir a les reunions periòdiques que convoca l'inspector o inspectora cap territorial o l'inspector o inspectora coordinador indicat en l'apartat 2 de l'article 9 d'aquesta ordre, per a tractar temes de les àrees o les agrupacions i coordinar les actuacions pertinents.  
  
h) Totes les que li encomana l'inspector o inspectora cap territorial, dins de les competències que té.  
  
Article 11. Sistema de gestió de la inspecció d'educació  
1. L'article 21 del Decret 80/2017 estableix que el sistema de gestió de la inspecció d'educació ha de requerir la utilització d'aplicacions i programes informàtics que faciliten el desenvolupament de les actuacions, el seguiment d'aquestes i l'arxiu de la documentació generada i ha de respondre a les necessitats i les expectatives dels diferents sectors de la comunitat educativa i de l'Administració en general.  
2. El sistema de gestió s'ha de fer en el marc de la denominada «Administració electrònica» i ha de permetre l'homogeneïtzació dels processos seguits en les actuacions de la inspecció d'educació, el registre d'aquestes actuacions i el trasllat de les actuacions als òrgans directius que el requereixen. A més, ha de permetre el treball a distància dels qui exerceixen la funció d'inspecció d'educació, per a així incrementar l'eficiència de les seues intervencions en els centres docents.  
  
3. El sistema de gestió, sense excloure'n més funcionalitats que poden sorgir en el procés del seu desenvolupament, ha de contindre, almenys, les utilitats següents: manteniment de l'assignació dels inspectors i de les inspectores d'educació a cada centre docent; organització de l'agenda i el registre del treball dels inspectors i inspectores; gestió documental de tota la informació que proporcione o necessite la inspecció d'educació; normalització dels informes i les actuacions de la inspecció d'educació.  
4. Els informes de la inspecció d'educació s'han de signar electrònicament per qualsevol dels sistemes de signatura electrònica considerats vàlids per la direcció general competent en matèria de tecnologies de la informació i les comunicacions.  
5. S'aprova com a sistema de signatura electrònica vàlid per als procediments de la inspecció d'educació el codi segur de verificació (CSV), establit en l'Ordre 9/2017, de 29 de setembre, de la Conselleria d'Hisenda i Model Econòmic, sobre l'ús de codi segur de verificació com a signatura electrònica en els actes administratius de la Generalitat i els seus organismes autònoms.  
S'estableix com a òrgan responsable del seu ús a la secretaria autonòmica en matèria d'educació, que ha de ser responsable dels actes administratius resultants a efectes d'impugnació.  
La direcció general competent en matèria de tecnologies de la informació i les comunicacions ha de ser la responsable de la gestió tecnològica de les infraestructures i les aplicacions necessàries per a l'ús d'aquestes.  
Els interessats, si escau, han de poder accedir a la verificació del contingut de l'actuació o el document en la seu electrònica de la Generalitat (https://sede.gva.es).  
El mateix sistema de gestió de la inspecció ha de generar aquest CSV en l'informe, a petició del signant d'aquest.  
La integritat dels documents electrònics autenticats mitjançant CSV s'ha de poder comprovar mitjançant l'accés directe i gratuït a la seu electrònica de la Generalitat https://sede.gva.es, en la secció corresponent als sistemes de verificació de signatura.  
El CSV ha d'estar disponible als efectes de comprovació fins que no s'acorde la destrucció dels documents sobre els quals s'ha emés, d'acord amb la normativa que s'hi pot aplicar o per decisió judicial.  
  
6. Poden declarar-se actuacions automatitzades els procediments de la inspecció que per realitzar-se íntegrament a través de mitjans electrònics no requereixen la intervenció de manera directa d'un inspector o inspectora i no hi haja element subjectiu, valoració o motivació.  
  
7. La inspecció d'educació ha d'utilitzar, a més, les aplicacions informàtiques de què disposa tant la Generalitat com la Conselleria d'Educació, Investigació, Cultura i Esport per a la gestió correcta de la informació i la comunicació.  
  
Secció segona  
Planificació i coordinació de la inspecció d'educació  
  
Article 12. Plans d'actuació  
1. La inspecció d'educació ha de desenvolupar les seues tasques mitjançant una planificació que es concreta en plans prèviament establits que n'han de determinar el funcionament: pla d'actuació plurianual, pla general d'actuació anual i plans territorials d'actuació anual.  
2. Quant a l'elaboració, el contingut i l'aprovació dels plans anteriors, cal ajustar-se al que disposa l'article 19 del Decret 80/2017.  
  
3. Sense perjudici dels plans explicitats en l'apartat primer d'aquest article, els inspectors i inspectores d'educació han d'elaborar, a l'empara de l'apartat 7 de l'article 20 del Decret 80/2017, plans específics d'actuació en zona a partir de la detecció de les necessitats i de la valoració del funcionament dels centres, els serveis i els programes que li corresponen.  
4. El pla específic d'actuació a la zona ha de contindre, almenys, els elements següents:  
a) Anàlisi de la situació dels centres i de les necessitats d'aquests.  
b) Àmbits d'intervenció prioritaris per a la millora dels centres, dels serveis i dels processos fonamentals.  
c) Planificació del cronograma de visites a la zona, amb indicació de les que a judici de l'inspector o inspectora són necessàries per a coordinar els equips i els centres de la zona, mitjançant sessions conjuntes i temes que afecten grups de centres o de docents.  
d) Metodologia d'intervenció.  
e) Seguiment i avaluació del pla específic d'actuació en zona.  
  
  
Article 13. Equips de circumscripció de la inspecció d'educació  
1. L'article 16 del Decret 80/2017 defineix la circumscripció com l'estructura organitzativa bàsica de la inspecció d'educació, que integra un nombre determinat de zones d'intervenció.  
2. Els equips de circumscripció requereixen una planificació conjunta de les actuacions, d'uns criteris homogenis d'intervenció, d'una distribució de funcions adequada a la preparació i l'especialització dels inspectors i inspectores que la integren, així com de la convenient coordinació i direcció d'aquesta.  
3. Es determina el nombre màxim de circumscripcions en cada àmbit territorial de la manera següent:  
- La Inspecció Territorial d'Alacant pot tindre un màxim de cinc circumscripcions.  
- La Inspecció Territorial de Castelló pot tindre un màxim de dues circumscripcions.  
- La Inspecció Territorial de València pot tindre un màxim de set circumscripcions.  
4. Des d'un punt de vista funcional, els inspectors i inspectores adscrits a cada circumscripció constitueixen un equip de treball que, sota la coordinació i la direcció d'un inspector o inspectora, projecta l'actuació d'acord amb el pla territorial d'actuació anual de la inspecció d'educació. Aquest inspector o inspectora s'ha de denominar inspector o inspectora coordinador de circumscripció i ha d'exercir les funcions fixades en l'article 9 d'aquesta ordre.  
5. Les reunions dels equips de circumscripció les ha de convocar l'inspector o inspectora coordinador o l'inspector o inspectora cap territorial i s'han de dur a terme amb la periodicitat necessària.  
  
Article 14. Zones d'intervenció  
1. D'acord amb el que estableix l'article 16 del Decret 80/2017, es defineix la zona d'intervenció de la inspecció com el conjunt de centres, serveis i programes assignats a cada un dels inspectors i inspectores per al compliment dels diferents plans d'actuació.  
  
2. Cada inspector i inspectora és responsable directe del control, la supervisió, l'avaluació i l'assessorament, així com de les actuacions administratives corresponents de la seua zona d'intervenció sense perjuí que la concreció del pla general d'actuació anual puga establir la intervenció de més d'un inspector o inspectora a les diferents zones.  
  
3. Amb caràcter general, per raons de planificació, coordinació i coherència, les zones d'actuació s'han d'agrupar geogràficament, i procurar, en la mesura que siga possible, que un únic inspector o inspectora atenga una comarca o una localitat. També es poden configurar zones d'actuació per serveis, programes o nivells educatius, de tal manera que es facilite l'eficàcia i l'eficiència de l'inspector o inspectora d'educació en l'exercici de les seues funcions.  
4. El disseny de les zones d'intervenció s'ha de regir per la prelació de criteris següent:  
a) Les zones d'intervenció es dissenyaran procurant mantindre un volum equilibrat de treball derivat de les actuacions que s'integren i es desenvolupen en cada una d'aquestes.  
b) Cada centre educatiu ha de tindre assignat un únic inspector o inspectora d'educació.  
c) Els municipis amb un únic institut d'Educació Secundària s'han d'integrar a la mateixa zona d'intervenció en què es troben els seus centres d'adscripció.  
d) Als municipis amb dos o més instituts d'Educació Secundària es poden configurar zones d'intervenció d'acord amb el criteri d'especialització per nivell.  
e) Es poden dissenyar zones d'intervenció basades en el criteri d'especialització que permeten integrar prioritàriament els centres específics d'Educació Especial, serveis psicopedagògics escolars, centres que imparteixen ensenyaments d'idiomes, ensenyaments artístics, ensenyaments esportius, centres integrats de Formació Professional o escoles d'Educació Infantil de titularitat de la Generalitat Valenciana. Sense perjudici d'aquest criteri, en funció en les necessitats organitzatives de la inspecció territorial, aquestes zones es poden completar amb centres d'altres etapes o ensenyaments.  
5. La persona titular de la secretaria autonòmica que exercisca la superior direcció de la inspecció d'educació a la Comunitat Valenciana ha de determinar, a proposta de la inspecció general d'educació, el procediment d'adscripció dels inspectors i inspectores d'educació a les zones d'intervenció i la ponderació corresponent a cada perfil de centre educatiu.  
  
Article 15. Criteris d'adscripció dels inspectors i inspectores d'educació als equips de circumscripció i zones d'intervenció  
1. L'adscripció a circumscripció i zona d'intervenció dels inspectors i inspectores d'educació s'ha de fer cada quatre cursos escolars i s'ha de regular mitjançant resolució de la persona titular de la secretaria autonòmica que exercisca la superior direcció de la inspecció d'educació a la Comunitat Valenciana.  
2. L'adscripció dels inspectors i inspectores d'educació a les zones d'intervenció i els equips de circumscripció s'ha de dur a terme durant els mesos de juny i juliol, i han d'estar finalitzats tots els processos, com a molt tard, el 31 de juliol, i s'ha de fer efectiva l'adscripció el dia 1 de setembre. Té, per tant, una durada de quatre cursos escolars consecutius, passats aquests tots els inspectors i inspectores d'educació s'han d'adscriure, amb caràcter general, a altres zones d'intervenció diferents.  
  
3. En el procediment d'adscripció, a més de la sol·licitud que ha realitzat cada un dels inspectors i inspectores d'educació, es tenen en consideració la prelació de criteris següent:  
a) Les necessitats de la inspecció territorial d'educació corresponent, que consideren els programes i les activitats específiques que s'assignen a cada inspector i inspectora, prèvia exposició pública dels criteris.  
b) L'antiguitat en la direcció territorial corresponent com a funcionari de carrera del cos d'inspectors d'educació amb destinació definitiva.  
c) El perfil de cada un dels inspectors i inspectores, determinat per l'experiència prèvia, formació o especialització adquirida.  
  
d) Altres circumstàncies com: previsió de jubilacions, baixes laborals de llarga durada, zones que han canviat d'inspector o inspectora repetidament, així com les altres circumstàncies que assenyalen els inspectors i inspectores d'educació en la seua sol·licitud.  
e) La persona titular de l'òrgan superior amb competències en matèria d'educació que exerceix la superior direcció de la inspecció d'educació en cada direcció territorial pot canviar la zona d'actuació, totalment o parcialment, d'algun inspector o alguna inspectora d'educació quan concorren circumstàncies especials que aconsellen aquest canvi. Aquests canvis s'han de motivar i comunicar formalment als inspectors o inspectores interessats.  
4. La persona que exerceix la superior direcció de les inspeccions territorials, a proposta de l'inspector o inspectora cap territorial, ha de resoldre i comunicar l'adscripció definitiva a les persones interessades.  
  
  
Article 16. Àrees específiques de treball  
1. El Decret 80/2017, en l'article 17, estableix que les àrees específiques i les agrupacions per equips de treball tenen com a objecte organitzar la intervenció de la inspecció d'educació en els aspectes directament relacionats amb les seues funcions o amb aspectes transversals a les diferents funcions.  
2. Les àrees específiques i les agrupacions per equips de treball engloben el conjunt d'actuacions que venen donades bé per requeriments dels òrgans directius dels serveis centrals de la conselleria amb competències en matèria d'educació, bé per estar incloses en el pla general d'actuació anual de la inspecció d'educació i en els plans territorials corresponents.  
3. La finalitat és analitzar el contingut normatiu específic de cada àrea i proposar criteris d'actuació homogenis per a la intervenció de la inspecció d'educació de la Comunitat Valenciana i, si és necessari, dissenyar protocols d'informes de temes de les seues respectives àrees.  
  
4. L'article 17 del Decret 80/2017 estableix, amb caràcter general, les àrees específiques de treball de la inspecció d'educació.  
5. La persona titular de la secretaria autonòmica que exercisca la superior direcció de la inspecció d'educació a la Comunitat Valenciana pot modificar la relació d'àrees de treball anterior, en el marc del pla general d'actuació anual de la inspecció d'educació.  
6. En les àrees específiques de treball s'han d'establir les actuacions i els processos que cal desenvolupar, que s'han d'explicitar en els plans territorials d'actuació anual.  
  
Article 17. Coordinació de les àrees específiques de treball  
1. D'acord amb el que estableixen els articles 6.2 i 9.1.i d'aquesta ordre, les tasques inherents a les àrees específiques de treball han d'estar, amb caràcter general, sota la responsabilitat dels inspectors o inspectores coordinadors de circumscripció.  
2. Sense perjudici d'això, cada inspecció territorial pot designar, almenys, un dels inspectors o inspectores coordinadors de circumscripció per al desenvolupament de les funcions específiques que estableix l'article 9.2 d'aquesta ordre.  
3. Les reunions de les àrees específiques i de les agrupacions per equips de treball de cada inspecció territorial les ha de convocar la persona inspectora cap territorial o la persona responsable de l'àrea específica de treball i s'han de fer, almenys, amb periodicitat mensual o quan les característiques o la urgència dels temes que s'hi han de tractar ho justifiquen. Ha de quedar constància documental dels seus acords i el seguiment d'aquests.  
4. La inspecció general d'educació pot designar, d'entre els inspectors o inspectores adscrits a la inspecció general i d'entre els responsables de les àrees específiques de treball de les inspeccions territorials, inspectors o inspectores de referència per a la normalització i l'homogeneïtzació de les actuacions, els processos i els models d'informes de la inspecció d'educació en l'àmbit de la Comunitat Valenciana.  
  
Article 18. Criteris d'adscripció dels inspectors i inspectores d'educació a les àrees específiques de treball  
1. L'adscripció a àrees específiques i a agrupacions per equips de treball dels inspectors i inspectores d'educació s'ha de fer, amb caràcter general, cada quatre cursos escolars, coincidint amb l'adscripció a la circumscripció i zona d'intervenció, i s'ha de regular mitjançant resolució de la persona titular de la secretaria autonòmica que exercisca la superior direcció de la inspecció d'educació a la Comunitat Valenciana.  
  
2. Amb caràcter general, cada inspector o inspectora d'educació s'ha d'adscriure, com a mínim, a una de les àrees específiques o agrupacions per equips de treball.  
3. Per a dur a terme aquest procés d'adscripció, a més de la sol·licitud que fa cada un dels inspectors i inspectores d'educació, es tenen en compte els criteris següents:  
a) Necessitats de funcionament de la inspecció d'educació.  
b) Experiència professional de cada inspector o inspectora.  
c) Formació específica de cada inspector o inspectora.  
4. La persona que exercisca la superior direcció de les inspeccions territorials, a proposta de l'inspector o inspectora cap territorial, ha de resoldre i comunicar l'adscripció definitiva a les diferents àrees específiques de treball i agrupacions per equips de treball.  
  
  
CAPÍTOL III  
Funcionament i intervenció a la zona d'inspecció  
  
Secció primera  
Funcionament de la inspecció d'educació  
  
Article 19. Principis d'actuació de la inspecció d'educació  
1. L'article 5 del Decret 80/2017 determina que els inspectors i inspectores d'educació, en l'exercici de les competències que tenen, han d'actuar d'acord amb el que estableixen els diferents plans d'actuació, i aplicar les línies d'actuació conforme a les seues funcions, atribucions i conforme als principis de jerarquia, coordinació, autonomia en l'emissió dels seus informes i propostes, participació, planificació, especialització, professionalitat, treball en equip, avaluació de resultats i millora contínua.  
2. L'activitat dels inspectors i inspectores d'educació s'inscriu en el marc de treball de les inspeccions territorials i dels equips d'inspecció adscrits a les circumscripcions i les zones d'intervenció, així com en el marc de les àrees específiques i agrupacions per equips de treball que es determinen.  
- Principi de jerarquia  
L'organització de la inspecció d'educació respon a una estructura jeràrquica que es manifesta a partir dels diferents nivells de responsabilitat i de la seua dependència, tant funcional com orgànica. L'aplicació d'aquest principi exigeix dels inspectors i inspectores el compliment de les instruccions del servei que ha dictat la inspecció general d'educació en el marc de les seues responsabilitats i amb ple respecte a la legalitat.  
  
- Principi de coordinació  
Els inspectors i inspectores d'educació, en l'exercici de les funcions que tenen, han d'actuar sempre amb criteris i procediments comuns. En aplicació del principi enunciat, els inspectors i inspectores d'educació han d'actuar d'acord amb les directrius emanades de la mateixa institució i dels òrgans dirigents.  
- Principi d'autonomia professional  
La inspecció d'educació ha de planificar i dur a terme les actuacions amb autonomia en el marc de la legalitat i amb respecte als criteris tècnics que ha establit aquesta. La inspecció general d'educació, junt amb les inspeccions territorials, ha d'establir la planificació d'actuacions i les orientacions i les instruccions necessàries per a l'execució i el control correcte del compliment de la llei. En aplicació d'aquest principi, els inspectors i inspectores han d'emetre els seus informes i propostes amb plena autonomia, sense més limitació que la llei i el dret i ajustada als criteris tècnics emanats de la mateixa institució. L'aplicació d'aquest principi només es justifica si s'empara en els d'objectivitat, rigor, eficàcia i submissió plena a la llei i al dret.  
- Principi de participació  
La participació formal s'ha de fer efectiva a través dels òrgans col·legiats que regula aquesta ordre i s'ha de concretar mitjançant l'adscripció de cada inspector o inspectora d'educació a un equip de circumscripció i, almenys, a una de les àrees específiques de treball.  
- Principi de planificació  
Aquest principi s'ha de fer efectiu a partir de l'elaboració de plans de treball que s'han de concretar en el pla d'actuació plurianual, pla general d'actuació anual, en els plans territorials d'actuació anual, en els plans específics d'actuació en zona i en les tasques planificades per iniciativa dels responsables de les direccions territorials d'educació.  
  
L'aplicació d'aquest principi és un requisit de professionalitat que evita la improvisació, respon a objectius previstos i permet una utilització eficaç del temps i dels recursos.  
L'acompliment dels plans és prioritari en l'exercici de les tasques de la inspecció. En conseqüència d'això, l'execució de tasques o actuacions no previstes en els plans ha d'exigir l'autorització de l'inspector o inspectora cap territorial.  
- Principi d'especialització  
Aquest principi es fa efectiu a través de les àrees específiques de treball, d'acord amb l'ordenació i l'organització del sistema educatiu de la Comunitat Valenciana, a les quals s'han d'adscriure tots els inspectors i inspectores d'educació.  
- Principi de professionalitat  
Aquest principi exigeix que les actuacions d'inspecció s'exerciten amb submissió plena a la llei i al dret, amb independència tècnica fonamentada en l'objectivitat i el rigor de cada actuació i assentades en els principis de probitat, eficàcia, jerarquia i submissió a les normes.  
- Principi de treball en equip  
L'estructura de la inspecció d'educació exigeix l'organització dels inspectors i inspectores d'educació en equips de circumscripció, àrees específiques o agrupacions.  
Els equips als quals fa esment l'apartat anterior han de planificar i executar de manera col·laborativa les seues actuacions en el marc dels diferents plans. Sense perjudici de l'assignació de centres, programes i serveis als inspectors i inspectores de referència, els membres de l'equip han d'homologar criteris i compartir actuacions quan, per la formació o l'experiència d'algun d'aquests, n'és aconsellable la intervenció amb el de referència.  
- Principi d'avaluació de resultats i millora contínua  
L'avaluació dels plans de treball que desenvolupa la inspecció d'educació, i del seu propi funcionament és una garantia de qualitat i millora en la prestació del servei que ha de permetre efectuar les correccions necessàries en els processos i els resultats del treball que efectua.  
  
  
Article 20. Identificació  
Els inspectors i inspectores d'educació, en l'àmbit i la realització de les seues funcions i exercici de les seues atribucions, han d'acreditar-ne la identificació a la comunitat educativa o a qualsevol requeriment amb el sistema d'identificació oficial que regula la norma que estableix la targeta d'identificació dels inspectors i inspectores d'educació.  
  
Aquesta targeta d'identificació s'ha de regular mitjançant normativa específica, ha d'ajustar-se al manual d'identitat corporativa en vigor de la Generalitat i integrar la referència explícita per la qual s'acredita la condició de figura d'autoritat i el dret d'accés gratuït a les biblioteques i els museus dependents dels poders públics d'acord amb el contingut de l'article 104 de la Llei orgànica 2/2006, de 3 de maig, d'educació.  
  
La targeta d'identificació pot ser electrònica, de manera que quede garantida l'autenticitat d'aquesta per la conselleria competent en matèria d'educació i la competent en matèria de tecnologies de la informació i de les comunicacions.  
  
Article 21. Carta de bones pràctiques  
La inspecció d'educació de la Comunitat Valenciana ha de disposar d'una carta de bones pràctiques amb l'objectiu d'orientar el desenvolupament de la funció inspectora en l'àmbit educatiu a fi de donar una resposta satisfactòria a la demanda social de regeneració ètica dels serveis públics.  
  
Secció segona  
Intervenció i visita d'inspecció  
  
Article 22. Intervenció en els centres  
1. El centre docent és el lloc on es desenvolupa fonamentalment l'acció educativa i, per tant, la relació de la inspecció d'educació amb el centre ha de ser primordial en l'exercici de la funció inspectora. En conseqüència d'això, les actuacions dels inspectors i de les inspectores amb els centres docents constitueixen el nucli bàsic dels diferents plans d'actuació establits en el Decret 80/2017 i en aquesta ordre.  
  
2. En el marc de la intervenció en els centres educatius de zona són preceptives una reunió inicial i una altra a final de curs amb els equips directius de zona. A més, amb caràcter general, s'ha de planificar, almenys, una reunió trimestral per a fer tasques de coordinació, revisió de les publicacions normatives i anticipació a les actuacions prioritàries. Sense perjudici d'això, i sempre que l'inspector o inspectora de zona ho considere, s'han de fer les reunions necessàries per a aconseguir els objectius proposats en els diferents plans d'actuació. Les reunions poden estar dirigides a equips docents i diferents òrgans de coordinació docent i col·legiats, així com a la resta dels sectors de la comunitat educativa, en funció del caràcter de l'actuació.  
3. L'assistència dels inspectors i inspectores nomenats, en representació de l'Administració educativa per a formar part d'òrgans col·legiats, com comissions d'escolarització, consells socials de centres integrats públics de Formació Professional, consells escolars municipals i qualsevol altre òrgan o comissió legalment constituïts és obligatòria. Només és possible excusar la no assistència als òrgans col·legiats nomenats anteriorment per raons degudament justificades i autoritzades per l'inspector o inspectora cap territorial o, si escau, pel coordinador o coordinadora de circumscripció. Per a l'assistència a comissions o grups de treball específics s'ha de tindre la convocatòria i l'autorització corresponent de l'inspector o inspectora cap territorial d'acord amb el procediment habitual d'autorització de visites que s'estableix a la inspecció.  
  
  
Article 23. Visita d'inspecció  
1. Es defineix la visita d'inspecció com la presència personal, justificada i eficaç, de l'inspector o inspectora d'educació en els centres docents públics i privats, així com els serveis i instal·lacions en els quals s'exercisquen les activitats educatives promogudes o autoritzades per la conselleria competent en matèria d'educació. En aquest sentit, es considera la visita com a instrument qualificat de l'acció inspectora per al compliment de les seues finalitats i funcions, que pretén la supervisió, avaluació, assessorament i millora contínua dels processos i resultats que desenvolupen els centres educatius.  
2. De conformitat amb el que estableix l'article 4 del Decret 80/2017, els inspectors i inspectores d'educació tenen l'atribució de visitar els centres docents públics i privats, així com els serveis i les instal·lacions en què es desenvolupen activitats educatives que ha promogut o autoritzat la conselleria amb competències en matèria d'educació, als quals tenen accés.  
3. Segons el que estableix l'article 20 del Decret 80/2017, la visita d'inspecció s'ha de fer d'acord amb els principis de planificació, coordinació de les actuacions i eficàcia i respon als objectius prèviament determinats en el pla general d'actuació anual, els plans territorials d'actuació anual i els plans específics d'actuació en zona.  
  
4. Les visites d'inspecció s'han de dur a terme d'ofici, en compliment dels plans de treball autoritzats, a petició de l'òrgan competent o a sol·licitud raonada de qualsevol dels membres de la comunitat educativa.  
5. La visita d'inspecció té caràcter ordinari quan es dirigeix a l'execució de les actuacions definides en els plans establits en l'article 19 del Decret 80/2017 i pot ser general i sectorial o parcial, segons es desenvolupe sobre el centre entés com a unitat organitzativa i funcional en el seu conjunt o sobre un òrgan o sector concret d'aquest.   
6. El pla general d'actuació anual pot concretar, mitjançant instrucció de la inspecció general, les actuacions que requereixen visita i/o informe, per la qual cosa la realització de la visita pot estar associada a la tipologia de l'actuació que en justifique la realització.  
  
Article 24. Objectius de la visita d'inspecció  
1. La visita d'inspecció, com a instrument bàsic de l'acció inspectora, pretén la supervisió, l'avaluació, l'assessorament i millora contínua dels processos i els resultats que desenvolupen els centres educatius.  
  
2. La visita d'inspecció té com a objectius:  
a) Supervisar el funcionament dels centres, els programes i els serveis educatius en el compliment de les disposicions vigents.  
b) Participar en l'avaluació externa dels centres educatius, els programes i els serveis, així com en l'avaluació externa de la funció directiva i docent.  
c) Proporcionar orientació i ajuda al personal directiu i docent dels centres educatius i fer les recomanacions oportunes i, si escau, els requeriments necessaris per a corregir les deficiències que obstaculitzen el desenvolupament normal de les seues activitats.  
d) Orientar i assessorar la comunitat educativa en l'exercici dels seus drets i obligacions.  
e) Informar en els procediments disciplinaris del personal docent i de qualsevol altre de la seua responsabilitat.  
f) Detectar les necessitats que es presenten per a informar els òrgans corresponents de l'Administració educativa.  
g) Fomentar les bones pràctiques docents.  
h) Col·laborar en la resolució de conflictes.  
i) Qualsevol altre que li atribueix la normativa de rang igual o superior a aquesta ordre.  
  
Article 25. Planificació i organització de la visita  
1. La planificació i el registre de les visites d'inspecció s'han de fer a través de la plataforma electrònica que habilita la conselleria amb competències en matèria d'educació per a la gestió de la inspecció d'educació.  
2. En aquesta plataforma s'han de tindre, almenys, els aspectes següents: centres o serveis de destinació; hora d'inici i finalització; òrgan convocant i descripció de la justificació de la visita; tipus de visita; objecte de la visita; assumptes tractats i assumptes pendents o repercussió per al treball d'inspecció. A més, s'ha de fer constar igualment si s'ha fet informe específic sobre allò tractat en la visita.  
  
3. Amb caràcter general es poden realitzar fins a dues visites a la setmana, sempre que no hi haja prioritats i assumptes urgents a la seu que ho impedisquen. En períodes del curs en què s'acumulen actuacions que necessiten un increment del nombre ordinari de visites d'inspecció (avaluació de funcionaris en pràctiques, avaluació de la funció directiva, supervisió dels plans d'actuació per a la millora, entre altres), ha d'autoritzar aquest increment l'inspector o inspectora cap territorial.  
  
4. Amb la finalitat de facilitar l'organització i el funcionament del servei, només amb caràcter excepcional poden fer-se visites els dies de coordinació establits en cada inspecció territorial i el dia de guàrdia. Les visites que excedeixen en nombre a les establides com a ordinàries es consideren extraordinàries i estan condicionades a les necessitats del servei, tant de permanència en seu com d'atenció als centres i als programes. Addicionalment l'ha d'haver autoritzat prèviament l'inspector o inspectora cap territorial i notificada a la persona coordinadora de circumscripció.  
5. Davant de situacions incidentals o urgents que requereixen fer una visita no planificada, l'inspector o inspectora ho ha de posar en coneixement de l'inspector o inspectora cap territorial o de l'inspector o inspectora coordinador de circumscripció. Si no és possible, s'ha de comunicar una vegada realitzada la visita.  
  
Article 26. Pràctica de la visita d'inspecció  
1. Amb caràcter general s'han de preveure els criteris següents en la pràctica de la visita:  
a) La visita d'inspecció ha de programar-se amb l'antelació suficient que permeta a l'òrgan competent l'aprovació, si escau, de l'ordre de comissió corresponent.  
b) Prèviament a l'inici de la visita, excepte situació excepcional, ha de comunicar-se a la direcció, responsable o titular del centre educatiu, tant la finalitat de la visita com les dades que són rellevants per al desenvolupament d'aquesta.  
c) Les visites han d'estar planificades i ben organitzades, mitjançant la documentació necessària obtinguda de les diferents plataformes i fonts d'informació, de manera que la realització d'aquestes siga àgil, fructífera i no sobrecarregue els centres amb la sol·licitud de més dades quan aquestes puguen estar a l'abast de la inspecció.  
d) El temps dedicat a les visites ha de ser proporcional a allò explicitat en la motivació d'aquestes i en cap cas s'ha d'efectuar visita per a qualsevol assumpte que es puga realitzar de manera adequada des de la seu.  
e) Durant la visita, la inspecció d'educació pot practicar les diligències d'investigació, examen o prova que considere necessàries per a l'objecte d'aquesta i comprovar que les disposicions legals s'observen correctament.  
f) En el desenvolupament de la visita, la inspecció pot requerir informació a la direcció, responsable o, si escau, titular del centre educatiu. Igualment pot requerir la identificació o raó de la seua presència de les persones que es troben al centre educatiu inspeccionat.  
  
g) L'inspector o inspectora pot fer-se acompanyar en la visita, previ coneixement i acceptació de l'inspector o inspectora cap territorial, per un altre membre de la inspecció d'educació, per personal docent, per personal de suport de la inspecció o qualsevol altre personal tècnic de l'Administració educativa que estime necessari per al millor desenvolupament de la funció inspectora.  
h) Quan de la visita es deriven desviaments respecte a la normativa vigent, s'ha d'instar i orientar el centre envers l'adequació corresponent i, en cas de persistir aquest desviament, emetre l'informe de requeriment que ha de contindre el termini per a dur-ne a terme l'esmena.  
2. Es pot establir un sistema electrònic per al registre de les actuacions inspectores en els centres educatius i la seua participació en l'avaluació dels centres, els programes i els serveis.  
  
Secció tercera  
Informes, actes i requeriments  
  
Article 27. Principis generals  
1. Les actuacions que ha dut a terme la inspecció d'educació es fonamenten en models actualitzats de supervisió. Els criteris i els principis de supervisió que s'apliquen han de concretar-se en tècniques rigoroses d'intervenció i gestió que complisquen les exigències de l'Administració electrònica i que garantisquen l'execució dels plans estratègics i de les línies prioritàries de la inspecció d'educació, que eviten, sempre que siga possible, actuacions descontextualitzades de caràcter merament administratiu o burocràtic.  
2. Les actuacions dels inspectors i inspectores d'educació es documenten fonamentalment mitjançant informes, actes i requeriments.  
  
3. Els informes, les actes i els requeriments de la inspecció d'educació s'han de complimentar i tramitar a través dels mitjans electrònics que s'habiliten a aquest efecte.  
  
Article 28. Informes d'inspecció  
1. L'article 3 del Decret 80/2017 estableix com una de les funcions de la inspecció d'educació la d'emetre els informes que ha sol·licitat l'Administració educativa o que es deriven del coneixement de la realitat per part de la inspecció d'educació, a través de les vies reglamentàries, així com alçar actes quan siga necessari.  
2. Els informes són documents administratius per als quals s'ha de garantir la confidencialitat necessària i, amb caràcter general, no han d'abandonar l'àmbit de l'òrgan al qual estan dirigits.  
3. Els informes s'elaboren d'ofici o per ordre superior i han de tindre com a finalitat proporcionar als òrgans superiors o als òrgans directius de la Conselleria d'Educació dades, valoracions, propostes o recomanacions necessàries per a l'adquisició de coneixement i elements de judici necessaris per a l'adopció de les decisions més adequades en cada cas.  
4. D'acord amb el que estableix l'article 20 del Decret 80/2017 esmentat, l'informe ha de constituir el resultat habitual i ordinari de les actuacions o les intervencions de la inspecció d'educació, i quan es referisca a la supervisió, l'avaluació o les propostes de millora en un centre, serà la referència de l'evolució organitzativa, metodològica i de resultats d'aquest centre.  
  
Article 29. Models d'informe i parts d'aquest  
1. Es distingeixen dos tipus d'informes: els estandarditzats o homologats i els informes d'ofici. En els informes estandarditzats, els models estan elaborats i es fa necessari l'ompliment dels seus diferents apartats. Els informes d'ofici estan derivats generalment d'actuacions incidentals i difícilment es poden generalitzar de manera que, encara mantenint l'estructura general de l'informe, són de difícil previsió o format.  
  
2. L'informe d'ofici conté els apartats següents: encapçalament, assumpte o motiu, descripció dels fets, marc normatiu, consideracions i conclusions, propostes, annexos i contestació a les persones interessades.  
a) L'encapçalament conté les dades d'identificació del centre, el servei i/o la persona sobre la qual s'informa.  
b) L'assumpte o motiu de l'informe conté una descripció breu que en justifica l'elaboració.  
c) La descripció dels fets conté les especificacions necessàries sobre els successos esdevinguts, la informació obtinguda i les actuacions o les visites que ha realitzat l'inspector o inspectora d'educació.  
d) El marc normatiu integra les referències legals i normatives d'aplicació als fets que s'informen.  
e) Les consideracions expressen argumentacions tècniques que fonamenten la proposta. Per la seua banda, les conclusions es formulen basant-se en fonaments de dret i resumeixen de manera clara les idees més importants que motiven la proposta.  
f) La proposta, que permet a l'autoritat competent prendre una decisió, exigeix responsabilitat i compromís. Ha de ser concreta, encara que de vegades pot preveure diferents opcions o alternatives. En cap cas es pot reduir a la mera exposició d'opcions que s'ofereixen a l'autoritat competent perquè decidisca amb el seu superior criteri. Quan es realitze la proposta, l'inspector o inspectora ha d'indicar quina és, al seu judici, la millor opció per a tractar el problema que es planteja.  
  
g) L'informe ha d'incloure proposta de contestació a la persona interessada si de les característiques i l'anàlisi dels fets que el motiven es deriva la necessitat de donar resposta a l'interessat o els interessats. En tot cas, l'inspector o inspectora que l'elabore ha de proposar una resposta atesos els fets i les consideracions d'aquest.  
  
h) Els informes poden incloure documents annexos quan aquests completen la informació referida.  
i) L'informe d'inspecció ha d'incloure el sistema d'identificació i registre que es determine per a la seua tramitació a l'òrgan corresponent.  
  
Article 30. Tramitació d'informes  
1. L'elaboració, la tramitació i el seguiment dels informes d'inspecció s'ha de fer, preferentment, a través dels mitjans electrònics habilitats a aquest efecte.  
2. Els aspectes procedimentals per a la realització d'informes s'han d'ajustar a allò que estableixen els articles 79 i 80 de la Llei 39/2015, d'1 d'octubre, del procediment administratiu comú de les administracions públiques.  
3. Amb caràcter general, els informes que han emés els inspectors o inspectores d'educació els ha de tramitar a l'òrgan corresponent l'inspector o inspectora cap territorial, o persona en qui delegue. En cas de disconformitat, l'informe es pot remetre acompanyat d'un informe complementari elaborat per l'inspector o inspectora general, l'inspector o inspectora cap territorial o un altre inspector o inspectora d'educació, del qual s'ha d'informar l'inspector o inspectora que va emetre l'informe inicial. En aquests informes complementaris es pot explicitar la causa que els motiva i les conseqüències que de l'informe inicial es podrien derivar cap a l'Administració o els seus administrats.  
4. La tramitació dels informes per l'inspector o inspectora cap territorial pot eximir-se en els procediments en què l'òrgan directiu regulador així ho establisca.  
5. Els informes que fan els inspectors i inspectores els ha de supervisar l'inspector o inspectora coordinador de circumscripció, l'inspector o inspectora secretari o l'inspector o inspectora cap territorial. Tots ells en poden sol·licitar correccions, ampliacions, concrecions o esmenes si de la lectura de l'informe es desprén que no dona resposta rigorosa a la causa que l'ha motivat.  
  
  
Article 31. Actes  
1. Els inspectors i inspectores, en l'exercici de les funcions que tenen i com a autoritat pública, poden alçar actes per a l'acreditació de fets. Aquestes actes tenen valor probatori.  
2. En les actes han de constatar-se els fets directament que han comprovat els inspectors i inspectores en la seua activitat professional, que comporten presumpció de certesa en relació amb aquests fets i tenen naturalesa de document públic.  
3. En l'acta s'ha de fer constar necessàriament la data, el lloc i el centre o el servei en què es realitza l'actuació, la descripció dels fets i les circumstàncies concurrents i la identitat de l'inspector o inspectora que l'elabora, així com la de la persona titular o responsable del centre o servei inspeccionat o de la persona o persones afectades. Quan siga el cas, s'han de fer constar també les presumptes infraccions comeses i fer referència expressa a la norma presumptament vulnerada.  
  
4. S'ha d'entregar una còpia de l'acta a la persona davant de la presència de la qual es desenvolupa la labor inspectora. En cas de rebutjar-la, aquesta circumstància s'ha de fer constar en aquesta i afegir, en aquest cas, la signatura d'un testimoni o testimonis que certifiquen la negació de la persona interessada a rebre-la. En el cas que aquesta última mesura no siga possible, es pot remetre l'acta per alguns dels mitjans previstos en la legislació vigent.  
5. L'acta pot acompanyar-se de la documentació acreditativa que hi corresponga. A aquest efecte, pot requerir-se còpia de la documentació que es considere rellevant a la persona titular o responsable del centre educatiu.  
  
Article 32. Requeriments  
1. L'article 4 del Decret 80/2017 estableix com una de les atribucions de les persones que exerceixen la inspecció d'educació la de requerir, a través dels procediments establits, al personal i als responsables dels centres docents i serveis educatius, tant públics com privats, perquè adeqüen les seues actuacions, la seua organització i el seu funcionament a la normativa vigent.  
2. El requeriment s'ha de fer, amb caràcter general, d'ofici o a petició de l'òrgan competent de l'Administració educativa.  
3. El requeriment s'ha de tramitar, amb caràcter general, durant la visita d'inspecció o bé s'ha de traslladar a través dels mitjans electrònics establits i dirigir-se a la direcció, al responsable o, si escau, al titular del centre educatiu. En cas de negativa a la recepció d'aquest durant una visita, l'inspector o inspectora ho ha de fer constar en l'acta de requeriment que ha de signar i en què la direcció, el responsable o el titular del centre pot indicar la disconformitat respecte al seu contingut.  
  
4. L'incompliment del requeriment sol·licitat, realitzat de conformitat amb les normes i a través dels canals establits, pot generar responsabilitat disciplinària.  
  
Article 33. Model d'informe d'ofici, acta, requeriment i altres documents de la inspecció d'educació  
La inspecció general d'educació establirà, a través d'instruccions emeses a tal efecte, els models d'informe d'ofici, acta i requeriment, així com altres documents normalitzats que resulten necessaris per a l'exercici de les funcions i atribucions reglamentàries dels inspectors i inspectores d'educació.  
  
  
CAPÍTOL IV  
Formació de la inspecció d'educació  
  
Article 34. Formació i actualització professional dels inspectors i inspectores d'educació  
1. La formació i l'actualització professional es consideren un dret i un deure dels inspectors i inspectores d'educació.  
2. La formació dels inspectors i inspectores d'educació és inicial i permanent, amb la finalitat fonamental d'adequar-ne la capacitació professional a les diferents àrees, matèries, programes, ensenyaments i nivells en què s'ordena el sistema educatiu amb la finalitat de col·laborar en els processos d'assessorament, supervisió i avaluació, impulsar la renovació pedagògica i promoure un millor exercici de les seues funcions.  
3. La inspecció general d'educació ha de desenvolupar, en col·laboració amb els òrgans directius de la Conselleria d'Educació amb competències en matèria de formació del professorat, amb les universitats i altres institucions, plans plurianuals o anuals de formació per a la formació inicial i permanent dels inspectors i inspectores d'educació.  
  
  
Article 35. Formació inicial  
1. L'objectiu de la formació inicial és contribuir al fet que les persones que han accedit al cos d'inspectors i inspectores d'educació o a l'exercici de llocs de treball amb caràcter temporal en la inspecció d'educació mitjançant algun dels procediments establits en l'article 27 del Decret 80/2017 obtinguen els coneixements i les tècniques que configuren el perfil professional corresponent.  
2. D'acord amb el que estableix l'article 28.7 del Decret 80/2017, s'ha d'establir un pla específic de formació per als inspectors i inspectores que accedeixen al cos, que necessàriament ha de preveure's en un pla d'acollida que n'assegure la integració adequada en l'estructura de la inspecció territorial d'educació corresponent.  
  
3. El pla específic de formació s'ha de desenvolupar en dues fases. La primera fase s'ha de dur a terme durant el primer mes de la incorporació a les inspeccions territorials dels inspectors i inspectores que accedeixen al cos com a conseqüència de la resolució de processos selectius. Ha de ser comú a tot el personal de nova incorporació i l'organització correspon a la inspecció general d'educació. La segona fase, que completa la primera, s'ha de fer durant el primer trimestre a partir de la incorporació i la seua organització correspon a cada inspecció territorial.  
  
4. En el cas d'incorporacions a la inspecció d'educació no derivades de la resolució de processos selectius, el pla específic de formació ha d'incloure un pla d'acollida que n'assegure la integració adequada en l'estructura de la inspecció territorial corresponent. Aquest s'ha d'organitzar i desenvolupar en els mateixos termes que estableix l'apartat anterior.  
  
Article 36. Formació permanent  
1. La finalitat de la formació permanent és el perfeccionament i l'actualització professional dels inspectors i inspectores d'educació en els vessants general i especialitzat de l'exercici de les funcions que tenen.  
2. La inspecció general d'educació pot proposar plans i activitats de formació institucional que s'integren en els plans generals d'actuació anual de la inspecció d'educació, d'acord amb les necessitats formatives detectades i les propostes indicades en les memòries d'actuació anual de les inspeccions territorials d'educació.  
  
3. Les activitats de formació permanent s'han d'incloure en els plans de formació i actualització de la inspecció d'educació que es fan per a cada curs escolar i s'han d'incorporar en els plans territorials d'actuació anuals corresponents.  
4. La formació ha de respondre a les finalitats següents:  
a) Aprofundiment en els coneixements i les tècniques derivats dels objectius i els continguts específics del pla territorial d'actuació anual.  
  
b) Actualització professional en relació amb nous requeriments del sistema educatiu i de la realitat escolar.  
c) Perfeccionament en el perfil professional.  
5. La formació permanent dels inspectors i inspectores d'educació s'ha de referir als valors i a les competències professionals inherents a la funció inspectora, així com als continguts que explicita l'article 38 d'aquesta ordre.  
6. Les activitats de formació permanent que han organitzat la inspecció general d'educació o les inspeccions territorials s'han de realitzar en horari laboral i, si així estableixen aquests plans, poden tindre caràcter obligatori.  
7. L'assistència a les diferents accions, programes i activitats formatives dona lloc a la certificació corresponent, que ha d'expedir l'òrgan competent en formació del professorat.  
  
Article 37. Objectius dels plans i les activitats de formació institucional  
Són objectius dels plans i les activitats de formació institucional de la inspecció d'educació:  
a) Impulsar el desenvolupament del pla d'actuació plurianual, del pla general d'actuació anual i dels plans territorials d'actuació anuals amb garanties de qualitat, així com possibilitar l'ajust a les demandes professionals que la conselleria competent en matèria d'educació puga requerir de la inspecció d'educació, en resposta a noves necessitats formatives derivades dels canvis del paradigma educatiu.  
  
b) Facilitar la participació i la responsabilitat de la inspecció d'educació en el seu desenvolupament professional, mitjançant l'impuls de la reflexió, la investigació i la presa de decisions sobre la mateixa pràctica i mitjançant l'organització d'activitats específiques destinades a la millora de les seues competències professionals.  
c) Crear xarxes professionals mitjançant l'organització de grups de treball integrats per membres de la inspecció d'educació de les àrees específiques de treball i, si escau, professionals que pertanyen a empreses o altres institucions acadèmiques, per a l'intercanvi, la impartició i la difusió d'experiències i coneixements.  
d) Impulsar la intervenció de la inspecció d'educació en els centres educatius, basada en el treball en equip.  
e) Afavorir línies de formació, investigació i col·laboració amb les universitats en les funcions i les atribucions pròpies de la inspecció d'educació.  
  
Article 38. Continguts dels plans i les activitats de formació institucional  
1. Els continguts dels plans i les activitats de formació institucional s'han d'organitzar en els mòduls següents:  
a) Mòduls generals, que s'han de referir a més dels valors i a les competències professionals inherents a la funció inspectora, als procediments administratius, a les tecnologies de la informació i de la comunicació, així com a totes les investigacions per a l'avanç, tant en les noves demandes socials en matèria d'educació com en la supervisió i l'avaluació del sistema educatiu.  
b) Mòduls específics que versen sobre els coneixements relatius a les diferents àrees, matèries, programes, ensenyaments i nivells en què s'ordena el sistema educatiu i als processos d'ensenyament-aprenentatge corresponents; a l'organització i la gestió de centres; als models d'avaluació i millora de la qualitat; a la multiculturalitat; a la convivència i la igualtat, i a la mediació en la resolució de conflictes en l'àmbit escolar.  
2. Les activitats de formació han de preveure, entre altres, els enfocaments següents:  
a) Els aspectes científics, tècnics i jurídics que corresponen als diferents continguts.  
b) La creació de dissenys, procediments i instruments pertinents per a homologar criteris en la intervenció de la inspecció d'educació en els centres educatius.  
c) Els suports tècnics de les aplicacions informàtiques que sustenten la planificació, el desenvolupament de tasques i l'organització interna de les inspeccions territorials.  
  
  
CAPÍTOL V  
Avaluació de la inspecció d'educació  
  
Article 39. Avaluació de la inspecció d'educació  
1. Els principis i els sistemes de transparència, així com els d'Administració electrònica i els criteris de modernització de l'Administració regulats en el marc normatiu valencià, espanyol i europeu, s'han d'aplicar de manera progressiva i sistemàtica al funcionament i l'avaluació de la inspecció.  
2. Segons el que estableix l'article 29 del Decret 80/2017, l'avaluació de la inspecció d'educació és un element fonamental en la millora del servei que han prestat els inspectors i inspectores d'educació.  
  
3. L'avaluació de la inspecció d'educació pot ser de caràcter intern o extern i els seus procediments d'avaluació i millora s'han d'adaptar al marc jurídic que regula l'avaluació del funcionariat, amb les peculiaritats dels cossos docents.  
4. L'avaluació interna pretén valorar el grau de consecució dels objectius i la idoneïtat de les actuacions que es desenvolupen, mitjançant la inclusió de mecanismes de seguiment i avaluació tant en el pla d'actuació plurianual, el pla general d'actuació anual i els plans territorials d'actuació anual. A aquests efectes, a l'inspector o inspectora cap territorial li correspon supervisar i avaluar el pla territorial d'actuació anual, així com elaborar la memòria final de la inspecció territorial, que inclou les actuacions realitzades, el grau de consecució dels objectius del pla i la seua valoració, així com la contribució dels inspectors d'educació del seu àmbit territorial a la consecució d'aquests objectius. Per una altra banda, la inspecció general d'educació és la responsable del seguiment i l'avaluació del pla d'actuació plurianual i del pla general d'actuació anual de la inspecció d'educació, així com l'elaboració de la memòria de la inspecció de la Comunitat Valenciana, que recull les aportacions de les inspeccions territorials.  
  
5. L'avaluació externa comprén la valoració del compliment de les funcions encomanades a la inspecció d'educació, així com del pla de formació, amb la finalitat d'afavorir la millora permanent en l'exercici de la inspecció dels centres, els serveis i els programes que integren el sistema educatiu i la contribució d'aquest a la qualitat de l'educació a la Comunitat Valenciana. Aquesta avaluació s'ha de regular a través de la norma específica que la desenvolupe.  
6. Els resultats de les avaluacions externes i internes s'han de tindre en compte en els processos de determinació de funcions i tasques.  
  
  
CAPÍTOL VI  
Òrgans de participació de la inspecció d'educació  
  
Article 40. Funcionament dels òrgans de participació  
Els òrgans de participació de la inspecció d'educació que es fixen en aquest capítol han d'ajustar la seua actuació a la Llei 39/2015, d'1 d'octubre, del procediment administratiu comú de les administracions públiques, i a la Llei 40/2015, d'1 d'octubre, de règim jurídic del sector públic. A més, aquests òrgans han de respectar els principis de composició i presència equilibrada entre dones i homes, que estableix la Llei orgànica 3/2007, de 22 de març, per a la igualtat efectiva de dones i homes.  
  
Article 41. Consell General de la inspecció d'educació  
1. L'article 7.3 del Decret 80/2017 determina que la inspecció d'educació ha de tindre el Consell General de la inspecció d'educació com a òrgan col·legiat per a assessorar i unificar criteris i procediments, i l'article 13 del Decret 80/2017 esmentat n'estableix la composició i indica que les funcions que té s'han de desenvolupar reglamentàriament.  
2. Les funcions d'aquest òrgan col·legiat són les següents:  
a) Assessorar l'inspector o inspectora general en la proposta i l'elaboració del pla d'actuació plurianual i del pla general d'actuació anual de la inspecció d'educació proposant línies de treball.  
b) Impulsar el desenvolupament i la concreció del pla d'actuació plurianual i del pla general d'actuació anual de la inspecció d'educació.  
c) Informar l'inspector o inspectora general sobre el desenvolupament i l'aplicació dels plans anteriors.  
d) Proposar criteris per a la coordinació de les actuacions de la inspecció d'educació.  
e) Assessorar l'inspector o inspectora general en l'elaboració de la memòria anual de la inspecció d'educació.  
f) Assessorar l'inspector o inspectora general i formular propostes per a l'elaboració dels plans i les activitats de formació que s'estableixen per al perfeccionament i l'actualització dels inspectors i inspectores d'educació.  
g) Elaborar informes sobre aspectes tècnics i educatius quan els sol·licite la persona titular de la secretaria autonòmica amb competències en matèria d'educació que exerceix la superior direcció de la inspecció d'educació de la Comunitat Valenciana.  
h) Formular propostes sobre models d'instruments i protocols que impulsen una homologació tècnica en el desenvolupament de les actuacions i els criteris d'aplicació de les actuacions comunes a les inspeccions territorials d'educació.  
i) Totes les que li confereix o sol·licite la secretaria autonòmica amb competències en matèria d'educació que exerceix la superior direcció de la inspecció d'educació de la Comunitat Valenciana.  
  
3. Les reunions d'aquest òrgan s'han de convocar, almenys, una vegada al mes i sempre que ho considere necessari l'inspector o inspectora general, en relació a la naturalesa dels temes que cal tractar o de la urgència d'aquests.  
4. El Consell General de la inspecció d'educació ha d'elaborar el reglament de règim intern en el termini d'un any a partir de la publicació d'aquesta ordre.  
5. Les reunions del Consell General i altres reunions de coordinació interterritorial en què participe la inspecció, es poden fer de manera no presencial mitjançant sistemes electrònics que, en tot cas, garanteixen la comunicació directa, l'enteniment adequat i la participació en les deliberacions que serveixen com a reflexió prèvia a l'adopció d'acords o la formulació de propostes.  
6. La inspecció general d'educació pot fer consultes específiques o sol·licitar assessorament sobre diversos temes, a qualsevol inspector o inspectora, així com a personal que pertany als òrgans directius de la conselleria competent en matèria d'educació. Especialment es pot requerir assessorament als qui han ocupat llocs de responsabilitat tant en la inspecció general d'educació, com en les comissions territorials de la inspecció d'educació.  
  
Article 42. Consells territorials de la inspecció d'educació  
1. L'article 7.3 del Decret 80/2017 determina que la inspecció d'educació ha de tindre els consells territorials de la inspecció d'educació com a òrgans col·legiats per a fomentar la participació de tots els membres de la inspecció d'educació, i l'article 14 del Decret 80/2017 esmentat n'estableix la composició i indica que les seues funcions es desenvolupen reglamentàriament.  
2. Les funcions d'aquest òrgan col·legiat són les següents:  
a) Proposar criteris i procediments per a l'elaboració de la proposta del pla territorial d'actuació anual a l'inspector o inspectora cap territorial.  
b) Proposar línies de treball i actuacions específiques que incideixen en la qualitat del treball que cal realitzar i en la professionalització tècnica de qui haja de procurar-ne l'aplicació.  
c) Proposar l'estudi de temes específics i l'estudi de casos que possibiliten la millora de la qualitat del servei i el desenvolupament professional dels inspectors i inspectores d'educació.  
d) Informar i ser informat sobre el desenvolupament del pla territorial d'actuació anual i del contingut de la memòria anual.  
e) Impulsar la participació dels inspectors i inspectores en la seua formació i desenvolupament professional, per mitjà de la reflexió, l'anàlisi i la presa de decisions sobre la pròpia pràctica de la funció inspectora.  
f) Elaborar propostes sobre el perfeccionament i l'actualització en l'exercici professional de la inspecció, tant per a la inclusió d'aquestes en el pla territorial d'actuació anual, com per al seu trasllat i la consideració a la inspecció general d'educació.  
3. Les reunions d'aquest òrgan es convoquen, almenys, amb periodicitat trimestral i sempre que ho considere necessari l'inspector o inspectora cap territorial, atesa la naturalesa dels temes que cal tractar o de la urgència d'aquests.  
4. Els consells territorials de la inspecció d'educació elaboraran el seu reglament de règim intern en el termini d'un any a partir de la publicació d'aquesta ordre.  
  
Article 43. Comissions territorials de la inspecció d'educació  
1. L'article 7.3 del Decret 80/2017 determina que la inspecció d'educació ha de tindre les comissions territorials de la inspecció d'educació com a òrgans col·legiats per a assessorar i unificar criteris i procediments en els seus respectius àmbits d'actuació, i l'article 15 del Decret 80/2017 esmentat n'estableix la composició i indica que les seues funcions s'han de desenvolupar reglamentàriament.  
2. Les funcions d'aquest òrgan col·legiat són les següents:  
a) Assessorar l'inspector cap o inspectora cap territorial en l'elaboració de la proposta del pla territorial d'actuació anual proposant línies de treball.  
b) Impulsar el desenvolupament i la concreció del pla territorial d'actuació anual.  
c) Informar l'inspector cap o inspectora cap territorial sobre el desenvolupament i l'aplicació dels plans anteriors.  
d) Proposar criteris per a la coordinació de les actuacions de la inspecció territorial d'educació.  
e) Assessorar l'inspector cap o inspectora cap territorial sobre l'elaboració de la memòria anual de la inspecció territorial d'educació.  
  
f) Assessorar l'inspector o inspectora cap territorial i formular propostes per a l'elaboració dels plans i les activitats de formació que s'estableixen per al perfeccionament i l'actualització dels inspectors i inspectores d'educació.  
g) Elaborar informes sobre aspectes tècnics i educatius en l'àmbit de les seues competències quan els sol·licite la persona titular de l'òrgan a què està adscrita orgànicament la inspecció territorial.  
h) Formular propostes sobre models d'instruments i protocols que impulsen una homologació tècnica en el desenvolupament de les actuacions i els criteris d'aplicació de les actuacions comunes als inspectors i inspectores de la inspecció territorial.  
i) Totes les que li confereix o sol·licita la inspecció general o la persona titular de l'òrgan al qual està adscrita orgànicament la inspecció territorial.  
3. Les reunions d'aquest òrgan s'han de convocar, almenys, amb periodicitat mensual i sempre que ho considere necessari l'inspector o inspectora cap territorial, atesa la naturalesa dels temes que cal tractar o de la urgència d'aquests.  
4. Les comissions territorials de la inspecció d'educació han d'elaborar el seu reglament de règim intern en el termini d'un any a partir de la publicació d'aquesta ordre.  
  
  
CAPÍTOL VII  
Accés al cos d'inspectors i inspectores d'educació  
 i provisió dels llocs de treball  
  
Article 44. Accés al cos d'inspectors i inspectores d'educació  
L'accés al cos d'inspectors i inspectores d'educació es regeix, pel que fa als requisits i el procediment d'accés, pel que estableixen els articles 24 i 25 del Decret 80/2017.  
En aquest sentit, la conselleria competent en matèria d'educació ha de convocar periòdicament procediments selectius per a l'accés al cos d'inspectors d'educació de manera que el percentatge de places vacants del total de la plantilla no supere el deu per cent.  
  
Article 45. Inspectors i inspectores d'educació en pràctiques  
1. La fase de pràctiques s'ha de desenvolupar d'acord amb el que estableix l'article 48 del Reial decret 276/2007 o la normativa bàsica vigent en el moment de la convocatòria del procediment selectiu.  
2. D'acord amb el que estableix el Decret 80/2017, el règim retributiu que es pot aplicar al personal que ocupa llocs de treball de la inspecció d'educació ha de ser el previst, amb caràcter general, per al personal que ocupa llocs de caràcter docent, més els complements específics que es determinen en les taules retributives del personal docent.  
3. En les convocatòries de procediments selectius s'ha de regular l'exempció total o parcial de la fase de pràctiques per als inspectors o inspectores en pràctiques que acrediten una experiència prèvia de, almenys, dos anys com a inspectors o inspectores accidentals, sempre que aquest nomenament s'haja obtingut com a conseqüència de la seua participació en algun procediment selectiu d'accés o concurs de mèrits i si tenen, a més, una avaluació positiva de les seues funcions com a inspectors o inspectores accidentals.  
  
Article 46. Provisió de llocs de treball de la inspecció d'educació  
  
Cal ajustar-se al que estableixen els articles 26 i 27 del Decret 80/2017.  
La provisió de llocs s'ha de fer en el mateix ordre de prelació i criteris establits en els apartats 3, 4 i 5 de l'article 27 del Decret 80/2017. La provisió en els llocs de treball temporal com a inspectors accidentals s'ha de fer mitjançant nomenament provisional per millora d'ocupació, per la qual cosa se'ls pot aplicar allò que estableix l'article 107 de la Llei 10/2010, de 9 de juliol, d'ordenació i gestió de la funció pública valenciana, entenent, per a aquest sector, que les retribucions complementàries vinculades a la carrera professional són els complements retributius que hi corresponen, relacionats amb la formació permanent del funcionariat docent i la realització de les activitats per a la millora de la qualitat de l'ensenyament, així com els altres complements als quals tenen dret consolidat com a personal docent.  
  
  
  
CAPÍTOL VIII  
Condicions de treball de la inspecció d'educació  
  
Article 47. Horari i jornada de treball de la inspecció d'educació  
1. L'article 22 del Decret 80/2017 estableix que la jornada laboral del personal que exerceix la inspecció d'educació és la mateixa que correspon al personal al servei de l'Administració del Consell del mateix cos i escala.  
2. El compliment de la jornada laboral s'ha de fer de dilluns a divendres i es té en compte l'horari de treball dels centres educatius assignats.  
  
3. Sense perjudici del que estableix l'apartat anterior, els inspectors i inspectores d'educació poden realitzar actuacions fora de l'horari establit en l'apartat 2 d'aquest article i s'hi pot aplicar el que estableix la normativa vigent que regula el sistema de compensació horària, sempre que queden garantides les necessitats del servei. L'inspector o inspectora cap territorial pot autoritzar compensació horària quan es facen actuacions fora de l'horari laboral setmanal o que superen aquest.  
  
4. L'articulació dels horaris d'inspectors i inspectores té un caràcter especial per a poder exercir les funcions que tenen, atés el funcionament normal dels centres educatius i els seus òrgans de govern. A aquest efecte, cada inspector i inspectora d'educació ha de planificar la jornada de treball a través de l'aplicació informàtica que s'habilite per a la gestió de la inspecció d'educació i justificar-ne la presència a la seu mitjançant el sistema de control que determinen els titulars dels òrgans als quals estiguen adscrites orgànicament les inspeccions territorials.  
  
5. Amb la finalitat d'organitzar de manera equilibrada les diferents actuacions de la inspecció d'educació la distribució setmanal del treball és, amb caràcter general, la següent:  
- Fins a dos dies per setmana per a visitar els centres, els programes i els serveis de la seua zona d'intervenció.  
- La resta de dies s'han de dedicar al treball intern, la planificació, la coordinació de tasques, la formació i l'atenció a la comunitat educativa a la seu de la inspecció territorial corresponent.  
6. Quan el servei es presta fora de la seu de les inspeccions territorials d'educació, el temps de treball ha d'incloure el destinat als desplaçaments necessaris per a la realització de l'activitat.  
7. Per a atendre les demandes d'informació, assessorament i atenció a la comunitat educativa, així com les incidències que s'hi poden presentar, l'inspector o inspectora cap territorial, oït el coordinador o coordinadora de circumscripció, ha d'establir per a cada un dels equips d'inspecció de circumscripció torns de guàrdia a la seu de dilluns a divendres.  
  
Article 48. Vacances  
Els inspectors i inspectores d'educació disposen de les vacances que corresponen al personal al servei de l'Administració del Consell i han de gaudir-les amb caràcter general i preferentment en els períodes no lectius del curs escolar.  
L'inspector o inspectora cap territorial té en compte que es garantisca l'atenció necessària al servei en la distribució dels torns de vacances.  
  
  
Article 49. Llicències i permisos de la inspecció d'educació  
1. D'acord amb el que estableix el Decret 80/2017 en matèria de permisos, llicències per assumptes propis i dies compensatoris, a la inspecció d'educació li és aplicable allò que s'estableix per al personal al servei de l'Administració del Consell.  
2. Pel que fa a la resta de llicències no incloses en l'apartat anterior, s'hi pot aplicar allò que estableix la norma que regula els permisos i les llicències del personal docent no universitari dependent de la conselleria amb competències en matèria d'educació, amb la distribució competencial següent: les competències atribuïdes a la direcció dels centres les ha d'assumir l'inspector o inspectora cap territorial i les atribuïdes a la direcció territorial les ha d'assumir la persona titular de l'òrgan a què estan adscrites orgànicament les inspeccions territorials.  
  
3. Respecte a les llicències per a l'assistència a conferències, seminaris, congressos i jornades, amb caràcter general, s'han d'aplicar als membres de la inspecció d'educació els mateixos criteris que a la resta de docents, amb les precisions que determina la direcció general competent en matèria de personal docent i la inspecció general d'educació.  
  
En tot cas, s'han de seguir els criteris següents:  
a) Els 6 dies previstos per aquesta tipologia de llicència es poden dedicar a qualsevol tipus de formació relacionada amb la pràctica professional de la inspecció d'educació. Es pot preveure en aquest apartat la participació en programes europeus que han dissenyat i sol·licitat els centres educatius en què s'incorpora la figura de la inspecció, sempre que siguen centres de la zona d'actuació de l'inspector o inspectora. L'autorització està condicionada, en tot cas, al vistiplau de l'inspector o inspectora cap territorial i a les necessitats del servei. Per aquest apartat, en cap cas, es pot gaudir de més dels 6 dies anuals establits.  
  
b) Excepcionalment pot autoritzar-se l'assistència a activitats formatives relacionades amb programes educatius europeus, la durada dels quals supere els 6 dies i fins a un màxim de 15 dies laborals (inclosos els 6 primers), sempre que aquests programes complisquen totes les condicions següents:  
- Responguen a interessos i necessitats de la inspecció d'educació, i que aquesta participe de manera institucional i explícita en el programa.  
  
- Responguen als criteris prioritaris d'actuació que estableix el pla d'actuació plurianual o pla general d'actuació anual i es troben aprovats de manera explícita en els plans territorials d'actuacions de la inspecció d'educació.  
- Les inspeccions territorials d'educació participen de manera activa en el disseny, la planificació, l'aprovació, l'execució, el seguiment i l'avaluació, així com en la designació d'assistents. Aquesta condició, en el cas de programes amb àmbit territorial de tota la Comunitat Valenciana, s'ha de referir a la inspecció general.  
4. En qualsevol cas, la concessió de permisos i llicències ha d'estar subordinada a les necessitats del servei.  
5. Als efectes oportuns, hi ha un suport informàtic en què han d'aparéixer els permisos i les llicències concedits, així com la documentació acreditativa corresponent. Aquest suport ha de servir per a deixar constància fefaent de les absències al lloc de treball i, si escau, els motius que les justifiquen.  
  
Article 50. Substitució de personal inspector per situació de baixa laboral  
Els inspectors i inspectores d'educació, en l'exercici de les funcions i les atribucions que tenen, establides respectivament en els articles 3 i 4 del Decret 80/2017, han de prestar atenció directa als membres de la comunitat educativa, tant en la ubicació dels mateixos centres i els serveis educatius als quals fan visites, com en les dependències de la Direcció Territorial.  
Per tant, les baixes en la plantilla de la inspecció s'han de substituir quan aquestes tinguen una durada prevista d'almenys 6 mesos i sempre que s'aporte l'informe mèdic corresponent.  
  
  
DISPOSICIÓ ADDICIONAL  
  
Única. No-incidència pressupostària  
Aquesta ordre no té incidència pressupostària.  
  
  
DISPOSICIÓ TRANSITÒRIA  
  
Única. Adequació del sistema de gestió de la inspecció d'educació  
El sistema de gestió de la inspecció d'educació s'ha d'adequar gradualment a tot el que disposa aquesta ordre en el termini de dotze mesos a partir de la data de l'entrada en vigor.  
  
  
DISPOSICIÓ DEROGATÒRIA  
  
Única. Derogació normativa anterior  
Queden derogades totes les disposicions de rang igual o inferior que s'oposen al que disposa aquesta ordre.  
  
  
DISPOSICIONS FINALS  
  
Primera. Desenvolupament normatiu  
S'autoritza la persona titular de la secretaria autonòmica amb competències en matèria d'educació que exercisca la superior direcció de la inspecció d'educació de la Comunitat Valenciana a dictar totes les resolucions i les instruccions que resulten necessàries per al desenvolupament i l'aplicació del que disposa aquesta ordre.  
  
Segona. Entrada en vigor  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 16 d'abril de 2019  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI